送方公美少卿宣諭京畿
作者：鄭剛中
朝代：宋

paragraphs: 春風入江南，紅蒸小桃坼。
亞卿何壯哉，持節使江北。
牙牌刻金字，黄旗書御墨。
奉將出雲天，萬里布恩德。
十載分三光，河洛蠻霧黑。
夜泣孤鬼魂，毒貫生靈臆。
胚胎此禍者，起自燕山役。
今兹欲澄明，造物豈易測。
關中幾萬人，性命懸兆億。
虜雖識天意，按舊反圖域。
聞其所車載，取及墓前石。
民間一尺布，持去如卷席。
齧盡脂與膏，遺我百州骨。
嗷嗷萬孔瘡，徯望沐天澤。
江南今復貧，萬室生理迫。
瘠此欲肥彼，又恐非得策。
使者宜孰先，第一安反側。
不須增甲兵，當務修稼穡。
聲名無欲夸，奏報須盡實。
隨宜養官吏，著意看蝥賊。
偏私生忌讒，戲怠藏隱慝。
舉手從簡易，慎勿耗民力。
要令鄧禹車，到處便休息。
九重愛物心，八荒欲安宅。
行行致功名，男子惟報國。